Ook Sharnelle se pa, Ronnie, die bestuurder van ’n beesplaas buite Vryburg, is verpletter deur haar dood. Sy oë was rooi gehuil toe hy by die hof aankom. Daar het hy styf langs sy tweede vrou, Anna, gestaan.
“Stefans het op Facebook geskryf toe hy van Marna en Sharnelle se dood hoor, het hy geweet dit was nie selfdood nie. Hy het gesê hy sal alles in die wêreld doen om seker te maak dat geregtigheid vir hulle geskied. Al kos dit hom sy vryheid.’’
“Sy ma, Mercia, was altyd baie besorg en beskermend oor Xander. Sy sal stukkend wees oor dié nuus,’’ vertel ’n inwoner wat die gesin goed ken.
Aan Netwerk24 het Mercia geskok gesê haar seun en Sharnelle was “die mooiste paartjie”. Sy het Xander beskryf as “ ’n sagte kind” met “ ’n klein hartjie”.
“My kind is nie ’n demoon nie,” het sy gesê. “Die Here het nie ’n fout met hom gemaak nie. Ek ken my kind.”
Verlede jaar was Xander, toe ’n matrikulant, ook in die skoolkoshuis op Stella, maar hy is vir ’n kwartaal uit die koshuis geskors nadat hy in die meisieskoshuis betrap is, vertel ’n inwoner by wie hy toe gebly het.
Dié beskryf hom as ’n goed gemanierde seun. “Hy was altyd baie stil, maar tog altyd vriendelik. Hy het nooit enige moeilikheid gemaak nie.’’
Op ’n ander foto staan sy styf onder sy arm en albei glimlag breed. Hulle is ook afgeneem terwyl hy haar op die voorkop soen en sy straal.
“Xander was baie erg oor Sharnelle. Hy het altyd liefdevolle goed vir Sharnelle op Facebook geskryf,” vertel ’n vriend van hom.
’n Vriend van hom sê sover hy weet, het Xander ná matriek sy brood verdien deur jakkalse teen betaling te skiet. “Hy het ’n verskriklike haat vir ’n jakkals gehad.”
Xander het ook gereeld vir mense raad gegee oor wapens, sy tweede groot liefde naas Sharnelle. Maar verlede maand het sy eerste liefde ná 11 maande besluit sy sien nie meer kans vir dié verhouding nie en hulle het uitgemaak, vertel ’n familielid van Sharnelle.
“Tog was sy ook privaat. Sy het dinge vir haarself gehou en nie maklik gekla nie.” Sy kan steeds nie glo dat Sharnelle dood is nie.
“Ek was geskok toe ek dit hoor. Ek het eers gesê dit moet ’n storie wees. Dit voel so onwerklik. Ek wag heeltyd vir haar om vir my ’n WhatsApp-boodskap te stuur.”
By die Hoërskool Stella se koshuis is dit die Maandag ná die naweek se tragiese gebeure doodstil. Buite staan ’n vrou met kort, donker hare en rook.
“Ek mag nie met julle praat nie,” sê sy sag. Net aan die ander kant van die blok is dit ’n miernes van bedrywighede by die skool se ingang.
’n Polisievoertuig staan voor die hek. ’n Ma wat in haar motor sit, sê die skool het die oggend die leerders en hul ouers ingeroep en gevra om met niemand oor die gebeure te praat nie.
“Ons het nooit vir een oomblik gedink dat hulle saam op so ’n onnodige manier van ons weggeneem sou word nie. Tog is ‘saam’ vir ons ’n vertroosting aangesien daar min kinders is wat so ’n hegte vriendskap gehad het soos Marna en Lallie.”
Xander het op twee aanklagte van moord verskyn. Die saak is uitgestel vir verdere ondersoek. Hy sal in hegtenis bly tot hy weer op 6 Augustus in die hof verskyn.